আঙুলের চোটকে পাত্তা দিচ্ছেন না মাশরাফি | The Daily Star Bangla
১০:১৯ অপরাহ্ন, অক্টোবর ০৩, ২০১৮ / সর্বশেষ সংশোধিত: ১০:২১ অপরাহ্ন, অক্টোবর ০৩, ২০১৮
আঙুলের চোটকে পাত্তা দিচ্ছেন না মাশরাফি
বুধবার অনুশীলনের ফাঁকে আফগানিস্তান কোচ ফিল সিমন্সের সঙ্গে মজা করছিলেন বাংলাদেশ অধিনায়ক মাশরাফি মর্তুজ। তার আগেই অবশ্য সূচি বদল নিয়ে শুনিয়ে গেছে কড়া কড়া কথা। ছবি: বিসিবি
এশিয়া কাপে পাকিস্তানের বিপক্ষে ফাইনালে উঠার ম্যাচে শোয়েব মালিকের ক্যাচ ধরতে গিয়ে বা হাতের কনিষ্ঠা আঙুলে চোট পেয়েছিলেন মাশরাফি মর্তুজা। ওই আঙুলে কিছুটা চিড়ের মতো আছে। তবে বিসিবি চিকিৎসক ডা. দেবাশীষ চৌধুরি জানিয়েছেন এই চোটকে তেমন একটা গুরুতর ভাবছেন না মাশরাফি নিজে।
বুধবার মিরপুর শেরে বাংলা ক্রিকেট স্টেডিয়ামে এসে বেশ কিছুটা সময় মেডিকেল রুমে কাটান বাংলাদেশের ওয়ানডে অধিনায়ক। বিসিবি চিকিৎসকের সঙ্গে নিজের শারীরিক অবস্থা নিয়েই আলাপ করেছেন তিনি।
মাশরাফির চোটের কি অবস্থা জানতে চাইলে দেবাশীষ চৌধুরী জানালেন। আগের মতই চোটকে পাত্তা দিয়ে কাবু নন মাশরাফি। তার আত্মবিশ্বাসই নাকি চোটকে উলটো বুড়ো আঙুল দেখাচ্ছে, ‘মাশরাফির কনিষ্ঠ আঙুলের আঘাতটা একটু গুরুতর। তবে আমরা যতটা গুরুতর মনে করছি মাশরাফি আসলে অতটা মনে করছে না। কারণ তার কথা এটা নিয়ে সে দুই ম্যাচ খেলে ফেলেছে। এখন যদি স্ক্যান রিপোর্ট দেখেন তাহলে জিনিসটা এক রকম আর রোগি দেখেন তাহলে এক রকম। আমরা স্ক্যানের চেয়ে রোগীর কথাকেই বেশি প্রাধান্য দেই। রোগী বলছে আমি তো দুই ম্যাচ খেলেই ফেলেছি। আমার আর এত বেশি বিশ্রাম নিয়ে কি হবে।’
‘যে আঙুলে চোট, বোলিংয়ে তা ততটা লাগে না। ব্যাটিংয়ে কাজে লাগে। সাধারণ দুই-তিন সপ্তাহের মধ্যেই এই ধরনের ইনজুরি ঠিক হয়। এক সপ্তাহ চলে গেছে। আশা করি, আর দুই সপ্তাহের মধ্যেই সব ঠিক হয়ে যাবে।’
জিম্বাবুয়ের বিপক্ষে বাংলাদেশের পরের সিরিজ শুরু হবে ২১ অক্টোবর। তার আগেই মাশরাফির পুরোপুরি সেরে উঠার আশা করছেন বিসিবি চিকিৎসক, ‘সব মিলিয়ে এটা সারতে তিন সপ্তাহের মতো সময় লাগে। এরমধ্যে কিছু সময় চলে গেছে। আমরা আশা করছি সপ্তাহ দুয়েকের মধ্যে ও খেলায় ফিরে আসতে পারে। এছাড়াও ওর একটা থাই ইনজুরি আছে। সেটাও আমরা দেখছি, এরমধ্যে স্ক্যান করা হবে। কাল, পরশুর মধ্যে আমরা নিশ্চিত হতে পারব থাই ইনজুরি কতটুকু মারাত্মক।’